Illeluktende svensk sild sendte 350 hjem fra skolen

Ledelsen ved Vestby ungdomsskole i Akershus valgte å sende alle de 350 elevene hjem da noen åpnet boks med surstrømming som forpestet lokalene.

Illustrasjonsfoto av surstrømming. Maja Suslin / NTB Scanpix

NTB

3. apr. 2018 19:59 Sist oppdatert 3. april 2018

Hendelsen skjedde i 13-tiden tirsdag. Lukten av den svenske, gjærede boksfisken var så sterk og ille at det var vanskelig å oppholde seg på skolen.

– Det ble ikke bare åpnet en boks med surstrømming, men det ble også helt ut rundt i gangen. Det luktet i skolen, sier rektor Marianne Thorvaldsen til Vestby Avis.

Under gjæringsprosessen i produksjonen av den beryktede surstrømmingen dannes det sterktluktende syrer som propansyre, smørsyre og eddiksyre, og det dannes også hydrogensulfid.

For skolen var resultatet av fiskegriseriet nedvasking mens ventilasjonsanlegget står på.

Ifølge skolesjef Cathrine Skjeltorp i Vestby kommune måtte den eller de som åpnet boksen, bli igjen for å vaske.